ભારત એક એવો દેશ છે કે જ્યાં ધર્મ-મજહબના નામે હંમેશા ઝગડા થયાં છે. ખાસ તો હિન્દૂ અને મુસલમાનો તો કાયમ એક-બીજાના ખૂનના પ્યાસા હોય છે. અત્યાર સુધી તો બૉલીવુડ ફિલ્મ નિર્માતાઓએ આવા ધર્મોના લોકો અંગે જ ફિલ્મો બનાવી છે અને આ ફિલ્મોએ સામાન્ય રીતે વિવાદોમાં ઘેરાઈ નામ પણ કમાવ્યું છે, પરંતુ જાનકી વિશ્વનાથને પોતાના દિગ્દર્શનમાં પહેલી વાર એવી ફિલ્મ બનાવી છે કે જેમાં એક બકરાની જાતિ અને ધર્મ અંગે હિન્દુઓ તથા મુસલમાનો વચ્ચે સંઘર્ષ છેડાઈ જાય છે. યે હૈ બકરાપુર ફિલ્મમાં દર્શાવાયું છે કે કઈ રીતે માણસોના તો અત્યાર સુધી ધર્મના નામે ભાગલા પડાયા હતા, પણ હવે જનાવરોના પણ ધર્મ અને જાતિના આધારે ભાગલા પડવા લાગ્યાં. લોકોની માનસિકતાને ખૂબ જ સુંદર અને કટુ રીતે યે હૈ બકરાપુરમાં દર્શાવાઈ છે.